
R E P U B L I K A    H R V A T S K A

R J E Š E NJ E


Trgovački sud u Varaždinu po sucu toga suda Iris Hatvalić Nemec, u stečajnom postupku nad predlagateljem/dužnikom CEDRUS NOVO d.o.o., Toplička 15, Novi Marof, OIB: 25982803127, zastupanom po punomoćniku Josipu Kozjaku odvjetniku u Zajedničkom odvjetničkom uredu Josip Kozjak i Miroslav Rendić iz Varaždina, dana 12. listopada 2018.

r i j e š i o  j e
Obustavlja se stečajni postupak nad dužnikom CEDRUS NOVO d.o.o., Toplička 15, Novi Marof, OIB: 25982803127.
Obrazloženje
Rješenjem ovog suda St-545/17-36 od 29. svibnja 2018. sud je uskratio potvrdu  predstečajnog sporazuma te je obustavljen predstečajni postupak nad dužnikom. 
Nakon pravomoćnosti rješenja sud je zakazao ročište radi rasprave o pretpostavkama za otvaranje stečajnog postupka iz čl. 128. Stečajnog zakona. Na ročište je pristupio punomoćnik dužnika Josip Kozjak te direktor dužnika Vjeran Novoselec.
Punomoćnik dužnika naveo je kako je iz potvrde FINA-e od 28. rujna 2018. vidljivo da je dužnik u blokadi na taj dan u trajanju od 18 dana te da ukupno trajanje blokade prema evidencijama FINA-e zasigurno ne prelazi 60 dana, niti u kontinuitetu, a niti sa prekidima tako da u konkretnom slučaju nije ispunjen stečajni razlog nužan za otvaranje stečajnog postupka. Sukladno navedenom, punomoćnik dužnika ističe kako predmetni postupak treba obustaviti zbog nepostojanja stečajnog razloga, jer se u skladu s odredbom čl. 6. Stečajnog zakona ne može smatrati da je dužnik nesposoban za plaćanje ako je u blokadi 18 dana. Osim toga dužnik ima 8 zaposlenih, ugovorene nove poslove, redovno posluje te ostvaruje prihode na žiro-račun društva.

Sud je izvršio uvid u potvrdu FINA-e o blokadi računa i novčanih sredstava ovršenika od 28. rujna 2018. iz koje proizlazi kako je na računima i novčanim sredstvima ovršenika na dan izdavanja potvrde evidentirano 18 dana neprekidne blokade, odnosno ukupno 18 dana blokade u prethodnih 6 mjeseci zbog nepodmirenih osnova za plaćanje evidentiranih u Očevidniku redoslijeda osnova za plaćanje. 
Temeljem odredbe čl. 5. Stečajnog zakona stečajni postupak može se otvoriti ako sud utvrdi postojanje stečajnog razloga. Stečajni razlozi su nesposobnost za plaćanje i prezaduženost.
U smislu odredbe čl. 6. SZ nesposobnost za plaćanje postoji ako dužnik ne može trajnije ispunjavati svoje dospjele novčane obveze. Smatrat će se da je dužnik nesposoban za plaćanje ako u očevidniku redoslijeda za plaćanje koji vodi Financijska agencija ima jednu ili više evidentiranih neizvršenih osnova za plaćanje u razdoblju dužem od 60 dana.
 Kako dužnik nema u Očevidniku redoslijeda osnova za plaćanje evidentirane neizvršene osnove za plaćanje u razdoblju dužem od 60 dana, to nije ispunjen stečajni razlog pa je stečajni postupak valjalo obustaviti i odlučiti kao u izreci rješenja.
U Varaždinu 12. listopada 2018.

	
	S U D A C  

Iris Hatvalić Nemec




Pouka o pravnom lijeku:
	Protiv ovoga rješenja predlagatelj može podnijeti žalbu u roku od osam dana nakon isteka osam dana od njegove objave na e-oglasnoj ploči suda, pisano u tri primjerka, putem ovoga suda, Visokom trgovačkom sudu RH. 
DNA: 
· predlagatelj/dužnik, po punomoćniku Josipu Kozjaku, odvjetniku u ZOU Josip Kozjak i Miroslav Rendić, Franjevački trg 11, 42000 Varaždin
· direktor dužnika Vjeran Novoselec,  Vladimira Nazora 22, 42220 Novi Marof
· e-oglasna ploča suda

